Stappers deur swerm bye aangeval(Foto: WSAR, Facebook) Twee stappers en hul hond is Sondag gered nadat hulle deur ŉ swerm bye in Paradyskloof in Stellenbosch aangeval is. Volgens Wildernis-soek-en-redding (WSAR) is reddingswerkers na die omgewing van die Tweede Waterval ontbied waar die stappers aangeval is. “Die stappers het moontlik onwetend ŉ byekorf versteur, waarna die bye op hulle toegesak het,” sê WSAR in ŉ verklaring. “Een van die stappers is etlike kere deur die bye gesteek en paramedici moes die pasiënt per helikopter van die berg verwyder en behandel. Die tweede stapper en hond is na veiligheid begelei.” Volgens WSAR reageer reddingspanne meer op voorvalle waar stappers, bergklimmers en fietsryers beserings deur insekte opdoen en nie soseer slange nie. “Mense moet die behandeling van insekbyte in gedagte hou wanneer hulle hul noodhulpkissie pak.” In ŉ afsonderlike voorval het ŉ Ierse toeris haar enkel op Tafelberg beseer terwyl sy daar gestap het. “’n Spesiale noodkabelkar met WSAR-reddingwerkers moes teen Tafelberg opgestuur word om die toeris te red. Die kabelkardiens is tot 28 Augustus vir instandhouding gesluit.” Verder is die liggaam van ŉ man Sondag op Tafelberg gevind nadat hy Saterdagmiddag as vermis aangemeld is. “ŉ Groot reddingspan van WSAR het die gebied gefynkam totdat weerstoestande die soektog verhinder het.” Die soektog is Sondagoggend met sonop hervat en die man se liggaam is teen 11:00 gevind.” Die man se identiteit en die oorsaak van dood is nog nie bekend nie.